Olyan autót épít a DeLorean, ami még jobban passzol a Vissza a jövőbe-filmekhez
A DeLorean Airspace az Ubert és az Airbust is versenytársnak tekinti a következő járműve fejlesztése kapcsán. 2018-ban jöhet a prototípus.
Könnyen lehet, hogy feledésbe merült volna a DeLorean név, ha nincs az 1985-ben indult Vissza a jövőbe-sorozat. Marty McFly autóját konzerválta a filmtörténelem, azóta pedig minden, az autóval kapcsolatos hírre felkapják a fejüket a film rajongói. Tavaly például azzal álltak elő, hogy ismét gyártósorra kerülhet a híres DMC-12, most pedig egy újabb hírrel lepték meg a világot.

Az Engadget beszámolója szerint Paul DeLorean azt tervezi, hogy az Airbus és az Uber konkurenciájává válik. A (nemcsak) első hallásra nagyszabású terv részeként megmutatták annak a DR-7-es típusú gépnek a látványtervét, amivel mindez sikerülhet.

Nem csoda, hogy ezt a két céget jelölték meg "versenytárnak", a DR-7 ugyanis nem más, mint egy repülő autó. Persze, tudjuk, hogy a Vissza a jövőbe filmjeiben a DMC-12-es is repült, ezúttal viszont nem filmes trükk lenne a dolog mögött.

A VTOL-típusú (azaz függőleges fel- és leszállásra képes) gép négy nagyobb és két kisebb szárnyat kapna, amit két hajtómű mozgatna. A cég egy 9,1 méter hosszú és 6,3 méter széles modellt épített fel, amiben két ülés kapott helyet – vagyis a pilótán kívül még egy ember utazhat benne.

Ez esetben viszont a pilóta nem szó szerint értendő, a DeLorean ugyanis önvezető lenne, tisztán elektromos meghajtással működne, és nagyjából 192 km lenne a hatótávolsága. Az első prototípust 2018 végére ígérik, a tesztrepüléseket pedig nem sokkal ezután kezdenék meg.

Ha máskor is tudni szeretne hasonló dolgokról, lájkolja a HVG Autó rovatának Facebook-oldalát.
Vissza a jövőbe Marty McFly Delorean repülő autó DeLorean DR-7